Það verður hvasst á höfuðborgarsvæðinu síðdegis í dag en lítið fer þó fyrir úrkomu . Vísir / vilhelm Veðurofsi dagsins á suðvesturhorninu nær hámarki í kvöld , milli klukkan 18 og 21 . Einna hvassast verður við Kollafjörð , þar sem sviptivindar munu skella á Seltjarnarnesi í bylgjum . Veður verður hins vegar skaplegt austanlands síðdegis í dag , ólíkt því sem verður á Norður - , Vestur - og Suðurlandi . Þetta kom fram í mái Einars Sveinbjörnssonar veðurfræðings í útvarpsþættinum Bítinu á Bylgjunni í morgun . Þar ræddi hann lægðina sem gengur á land með fullum þunga í dag . Þjónusta verður víða verulega skert vegna veðurs . Logn og heiður himinn fyrir austan „ Þetta virðist allt saman haldast eins og spáð var í gær . Þetta er í raun og veru alveg svakalegt að sjá þessa lægð , hvernig hún fer að , “ sagði Einar . „ Hún kemur og er nú ört vaxandi , lægðamiðjan við Austfirði , og stefnir nú til norðurs og norðvesturs og dýpkar ört . Svo tekur hún „ straujið “ aftur til suðurs og seinnipartinn í dag verður lægðarmiðjan einhvers staðar við Ingólfshöfða . “ Þetta þýði að vestan og norðan við lægðarmiðjuna sé „ feikilega öflugur vindstrengur . “ Víða annars staðar verði þó ágætt veður síðdegis . „ En í grennd við lægðarmiðjuna sjálfa og eins austanlands , þar finna menn ekkert fyrir veðri klukkan 18 í dag . Ekki neitt . Þar verður logn og nánast heiður himinn . Svo er bara veggur þarna fyrir norðan og vestan , “ sagði Einar . Einar Sveinbjörnsson , veðurfræðingur . Vísir Sprengilægð í vændum ? Erlendar veðursíður hafa fjallað um ofsaveðrið sem ganga á yfir í dag . Vefsíðan Severe Weather Europe talar um veðurofsann sem „ bombogenesis cyclone “ , eða sprengilægð , og spáir allt að tveimur metrum af snjó . Einar segir að afar snjóþungt gæti orðið fyrir norðan í dag . „ Það er meira að segja þannig að ef maður skoðar uppsöfnun á úrkomu , breytir snjókomunni í vatnsgildi , þá sést að til að mynda í fjalllendi á Tröllaskaga milli Skagafjarðar og Eyjafjarðar þá getum við alveg átt von á þremur metrum , þrír metrar af nýjum snjó . En hann sest auðvitað ekki til eins og fallegur jólasnjór , jafnt og þétt yfir , heldur fýkur hann í skafla og fyllir öll gil . “ „ Sjóðvitlaust veður “ við fjöll Á höfuðborgarsvæðinu verður skaplegt veður alveg fram yfir hádegi en eftir klukkan eitt byrjar að hvessa . Þá verður ofankoma nær engin á höfuðborgarsvæðinu í dag , ólíkt því sem verður á Norðurlandi . Veðrið nær svo hámarki á suðvesturhorninu snemma í kvöld , milli klukkan 18 og 21 . Vindstrengurinn byrjar þá að breiðast austur yfir Suðurland og þá verður hvassast við Kollafjörð , í Mosfellsbæ og á Álftanesi og Seltjarnarnesi . Vindhviður gætu farið upp í 40 m / s þegar verst lætur . „ Það er verið að tala um meðalvind 20 til 25 metra á sekúndu . Í fjöllunum hérna , til dæmis við Esjuna , Hafnarfjall og í Hvalfirði , verður alveg sjóðvitlaust veður , það verða svo miklir sviptivindar . Þeir ná reyndar alveg til Reykjavíkur og koma yfir Kollafjörðinn . Það verða bylgjur í loftinu sem skella á norðurhluta Seltjarnarness , ekkert ósvipað og gerðist í Höfðatorgsbylnum árið 2012 , sem margir muna eftir . Þá mældust mjög há gildi vinds á vindmælum , til dæmis í Sundahöfn og við Sæbrautina . Þar verður hvað hvassast , “ sagði Einar . Veður er þegar orðið slæmt á Vestfjörðum og gripið hefur verið til vegalokana . Þannig hefur Steingrímsfjarðarheiði og Þröskuldum verið lokað og þá fer veður einnig versnandi á Siglufirði . Þar er búið að loka Siglufjarðarvegi úr Fljótum . Hægt er að fylgjast með veðurvaktinni í beinni hér á Vísi í allan dag . Viðtalið við Einar má hlusta á í heild í spilaranum hér að neðan .